**POVZETEK POROČIL NEVLADNIH ORGANIZACIJ O REALIZACIJI PROGRAMOV ZA LETO 2017**

**DRUŠTVO ZA RAZVOJ KMETIJSTVA IN PODEŽELJA MARIBOR**

Društvo je ob Svetovnem dnevu zemlje 22. 4. 2017 organiziralo akcijo "Očistimo svoj kraj", v kateri so izvajali čiščenje javnih površin. Sodelovale so krajevne skupnosti, šole in vrtci, ki so očistili svojo okolico. Sočasno je potekal "delovno aktivni pohod", na katerem so očistili usmerjevalne table ter popravili poškodovane poti.

Izvajali so izobraževalne programe v obliki delavnic, ki so potekale v Dijaškem domu Antona Skale, in sicer delavnica »VEM KAJ JEM« s prikazom urbanega kmetijstva, ki ponuja možnost pridelave hrane v samem centru mesta oziroma njegovi okolici in širili ideje o urbanem kmetijstvu. Poudarek je bil na zasaditvi pridelkov glede na letni čas in planiranju visoke grede.

V sklopu druge delavnice so postavili visoko gredo, v akciji pa so sodelovali dijaki Dijaškega doma Antona Skale, ki so se praktično preizkusili v zasaditvah. Z delavnico so skušali spodbuditi lastno pridelavo hrane in s tem prispevati k zmanjševanju zavržene hrane.

Skupna ocenjena vrednost programov je znašala 9.800 €, od tega je občina Maribor sofinancirala 1.640 €.

**ZDRUŽENJE ZA EKOLOŠKO KMETOVANJE SV SLOVENIJE**

Združenje je v sofinanciranje prijavilo tri programe, od katerih je MOM sofinancirala program "Kratka pot do dobrot." Akcija je potekala v dveh sklopih, v prvi je združenje izvedlo dvodnevno ekskurzijo na ekološke kmetije z okolju prijaznim avtobusom na metan, na kateri so izkusili eko učilnico, trgovinico z izdelki ekoloških kmetij, si ogledali živali, namenjene reji in izobraževanju, permakulturni vrt, kino na seniku in razgledni stolp. Ekskurzijo so popestrili s pestro kulinarično ponudbo domačih pridelkov eko kmetij.

V drugem delu so izvedli strokovna predavanja v sodelovanju s Kmetijskim zavodom Maribor, na katerih so poudarili pomembnost lokalno pridelane hrane in prednosti le-te za zdravje, okolje in gospodarstvo. Predstavili so filozofijo partnerskega kmetijstva, kot ene izmed oblik pravične trgovine in kratkih verig oziroma neposredne distribucije hrane. Dotaknili so se problematike močne konkurence s tujih trgov in pomembnosti znanja o kakovosti izdelkov na lokalnem trgu.

Ocenjena vrednost prijavljenih programov je znašala 18.500 € za vse tri programe, MOM je sofinancirala le enega v vrednosti 3.216,50 €.

**SLOVENSKA ZVEZA ZA JAVNO ZDRAVJE, OKOLJE IN TOBAČNO KONTROLO**

V sofinanciranje programov so bili prijavljeni trije programi, in sicer: Drava festival, Eko pohod na Pohorje in aktivnosti v sklopu ETM 2017.

Na festivalu Drava so priredili koncert med vožnjo na splavu z zaključkom pri Vodnem stolpu. Izpeljali so razstavo fotografij skulptur na temo reke Drave "Zgodbe dravskih kamnov" in kataloge v izložbah na Gosposki ulici in v Salonu uporabnih umetnosti. Ob prireditvi "Drava moja plaža" so vzpostavili peščeno plažo z igrali za otroke na obcestnih parkirnih prostorih in prikazali uporabno vrednost male mobilne sončne elektrarne za male uporabnike. Mimoidočim so pripravili smutije s pomočjo sončne elektrarne, v večernih urah pa pripravili filmski večer – projekcije eko potapljaških in EZL EK filmov v Sodnem stolpu. Izvedli so letni kino v Minoritih in nudili tehnično podporo ostalim programom Drava festivala (npr. mapiranje spominov na Mariborskem otoku, delavnice akvarelov in razstave o ptičih, razstava na mestnem obzidju,…).

V sklopu programa "EKO pohod na Pohorje " so med Športnim vikendom Maribora, to je od 2. Do 4. 6. 2017 priredili dvodnevni družinski EKO pohod čez Pohorje za udeležence vseh starosti. Na 35 km dolgi poti od Areha do Šumika so pobirali smeti in odkrili tudi nekaj divjih odlagališč. Drugi pohod so izvedli 21. in 22. 10. 2017, ko so se dva dni zaporedoma odpravili od zgornje postaje žičnice po Rozkini učni poti do Mariborske koče, ter spotoma očistili divje odlagališče, ki so ga odkrili v spomladanski akciji. Smeti so z osebnim avtomobilom odpeljali v dolino.

Med Evropskim tednom mobilnosti so priredili "Parking day", tako da so preuredili 15 parkirnih mest na Slomškovem trgu v dnevno sobo s čitalnico in prostorom za izmenjavo knjig. Brali so pravljice za otroke iz vrtcev ter jogo za otroke. Uredili so vrt z zelenico in manjši prireditveni prostor za mobilni akustični koncert. Na Trgu Leona Štuklja so izpeljali celodnevno delavnico osveščanja mimoidočih o zdravem življenjskem slogu, varovanju okolja in energetski varčnosti in svetovali na področju energetike. S pomočjo mini-mobilne sončne elektrarne so prikazali zmožnosti in učinkovitost izrabe sončne energije, ter s »smoothie« kolesom iztisnili sadni napitek. Izvajali so meritve CO v izdihanem zraku in krvi.

Skupna ocenjena vrednost vseh programov je znašala 9.250 €, od tega je občina sofinancirala 4.625 €.

**DRUŠTVO ZA OPAZOVANJE IN PROUČEVANJE PTIC SLOVENIJE**

Izdali so plakat in letak s fotografijami najpogostejših vrst ptic, ki jih lahko opazimo v okolici naših domov. Z njima želijo obiskovalcem narave omogočiti lažje prepoznavanje ptic na vodenih izletih, samostojnem sprehodu v naravi ali opazovanju ptic v okolici doma ter pri zimskem krmljenju ptic. Gradivo služi kot učni pripomoček na društvenih dogodkih.

Pripravili so promocijski transparent, s katerim ljudi usmerjajo k organiziranim dogodkom, saj se le ti dogajajo večinoma v naravi in zato težje najdejo zbirno mesto. Služil bo za označitev vseh dogodkov na prostem.

V delavnici "Krmljenje ptic", ki je potekala 17. novembra , so obiskovalce opozorili na primerne načine in tipe hrane, s katero privabimo ptice ter praktično prikazali izdelavo prave krme za prostoživeče ptice.

Izlet "Krmljenje ptic" je bil vsebinsko nadaljevanje delavnice "Krmljenje ptic", na katerem so krmljenje prikazali še v praksi, hkrati pa vsebinsko zaključili in povezali vse aktivnosti v zaključeno celoto. V naravi so tako s pomočjo letakov prepoznavali ptice, opazovali ptice pri krmljenju in uporabili krmo, ki so jo pripravili v predhodni delavnici.

Skupna ocenjena vrednost prijavljenih programov je znašala 2.905 € od tega je MOM sofinancirala 1.452,50 €.

**ZVEZA PRIJATELJEV MLADINE MARIBOR**

Cilji ZPM so usmerjeni v zmanjševanje količine odpadkov, ponovno uporabo, samooskrbo in zdravo prehrano in sonaravno preživljanje prostega časa. V sofinanciranje so prijavili dva programa, prvi z nazivom: "Življenje po načelu trajnosti" je potekal v okviru Dneva zemlje (22. 4. 2017) in drugi od 5.do 9. 6. 2017 v okviru Eko tedna in Festivala Drava.

Ob Dnevu zemlje so s ciljem osveščanja, informiranja, svetovanja in posredovanja znanja vsem generacijam o vplivu svojih dejavnosti na okolje potekale ustvarjalne delavnice, učilnica na prostem, vrtnarska delavnica igralni kotiček, delavnica ponovne uporabe, info stojnica in animacijska predstava gledališča Pravljičarna. Ob Festivalu Drava so pripravili ustvarjalne delavnice, animacijske predstave, postavili panoje z informacijami o zgodovini in življenju na in ob Dravi, pomenu Drave in biotski pestrosti, v delavnicah pa izdelovali ribe iz lesa. Pripravili so izobraževalne delavnice (počitnice brez odpadkov, prava cena oblačil, predelava starih oblačil, izvedba eksperimentov, hrana, ki jo pokloni narava), senzorični poligon za aktivacijo čutov in igralni poligon, na katerem so spoznavali igre v naravi in izdelovali pripomočke za igro iz naravnih in odpadnih materialov.

Program "Potujmo skupaj" je bil ciljno usmerjen na problematiko mobilnosti v zvezi z varovanjem okolja. Izvedli so večgeneracijski bralni maraton na temo "Potujmo skupaj", igrano predstavo "Skupaj na pot", ustvarjalne delavnice "Trajnostna mobilnost skozi umetnost" za razvoj ustvarjalnega razmišljanja, postavili igralni poligon na temo "Potujmo skupaj". Obiskovalci so se lahko preizkusili v miselnih igrah v naravi.

Skupna ocenjena vrednost obeh programov znaša 16.580 €, od tega je MOM sofinancirala 8.155 €.

**GOBARSKO DRUŠTVO LISIČKA MARIBOR**

Društvo je s programom »Kako z gobami nad problematiko odpadne hrane« izvajalo informacijsko didaktične, okoljevarstvene in aktivnosti za zagotavljanje trajnosti programa. V okviru informacijsko-didaktičnih so izvedli več strokovnih ekskurzij, kjer so proučevali vrste gob in pogostost, v okviru okoljskih dni so izvedli več razstav gob, organizirali vodenje po učnih poteh z namenom ločevanja užitnih in strupenih gob ter izvedli teoretična in praktična izobraževanja o gobah, s poudarkom na njihovi prehranski vrednosti. V okviru okoljevarstvenih aktivnosti so proučevali bioindikacijski potencial gliv za ocenitev stanja različnih ekosistemov in monitoring gliv na Mariborskem otoku. Trajnostni program vsebuje informacije o gobah na spletni strani, kjer najdemo bogat enciklopedični opis in posnetke preko 1500 vrst gliv.

Ocenjena vrednost programa znaša 6.183 €, od tega je MOM sofinancirala 2.100 €.

**PLANINSKO DRUŠTVO MARIBOR MATICA**

Planinsko društvo Maribor Matica je prijavilo v sofinanciranje štiri programe, od katerih je MOM sofinancirala programe »Ravno v naravno«, »S kolesom se pride najdlje« in »Ob dnevu gora po mestnih gričih«. V okviru prve akcije so izvedli pet izletov, na katerih so predstavljali redke naravne habitate in varstvena območja (pohorska barja in planje), ob svetovnem dnevu okolja so opazovali različne življenjske habitate in povezave med njimi (Žavcarjev vrh), v sklopu Drava festivala so organizirali kolesarski izlet po vodnem zaledju Drave (Huzarski skok, Mariborski otok, Studenški izviri, Mariborsko jezero,…) in izlet po pragozdu (Lobnica in Šumik), kjer so poudarili pomen naravnih virov. Na spletni strani so vzpostavili foto album naravnih vrednot.

V sklopu drugega programa so organizirali izlete, na katerih so spodbujali uporabo različnih trajnostnih oblik mobilnosti, organizirali kolesarske izlete (Svečinska pot, Sv. Ana) in izpeljali izlete kot primer sopotništva (Križevnik), ter spodbujali uporabo javnega prevoza za tedenske izlete (Mariborsko Pohorje, Žavcarjev vrh).

Za program "Ob dnevu gora po mestnih gričih" je bil organiziran naravoslovni izlet od Mestnega parka do Sv. Urbana, čez Lucijin breg v Kamnico, s katerim so poudarili ohranjanje psihofizičnega ravnovesja meščanov in možnostmi soočanja z raznolikimi vidiki odprtega in naravnega prostora neposredno ob mestu.

Društvo je ocenilo svoje programe v vrednosti 5.400 €, občina je sofinancirala 1.700 €.

**SLOVENSKO DRUŠTVO ZA VODE DRAVA**

Društvo je organiziralo in izvedlo 28. Posvet Mišičevega vodarskega dne, 6. 12. 2017 v veliki dvorani Narodnega doma. V sklopu posveta je bilo prijavljenih 28 referatov s področja zmanjševanja poplavne ogroženosti, ranljivosti Slovenije zaradi suše in aktualni projekti s področja upravljanja z vodami in urejanje voda. Od vseh je bilo izbranih 12 najzanimivejših referatov, ki bodo združeni v Zborniku.

Celotna vrednost projekta znaša 12.200 €, od tega je MOM sofinancirala 500 €.

**PUPILLAM, DRUŠTVO ZA RAZVOJ POTENCIALOV**

Ob svetovnem dnevu voda 18. marca je društvo organiziralo delavnico za zmanjševanje obremenitve vode s kemikalijami in zmanjšanje porabe vode, s praktičnim prikazom čiščenja tal. V okviru svetovnega dne zemlje 22. aprila je bila organizirana praktična delavnica v smislu ponovne uporabe, kot končni izdelek je bil izdelan pult iz neobdelanih palet. Ob svetovnem dnevu okolja je bilo organizirano predavanje "Okolje brez odpadkov", prikazana izdelava sveč iz odpadnega olja in kompostiranje z bio plastiko, ki služi kot gnojilo in zaščita pred škodljivci. Med festivalom Lent med 23. in 25. 6 so bile organizirane delavnice za predelavo tekstila, na festivalu "Ko dvignem sebe, dvignem Maribor" kjer je bil poudarek na ponovni uporabi. Sejem "Eko dom brez odpadkov" je potekal 18. 11. 2017. Izvedli so predavanje na temo odpadkov ter delavnice o problematiki plenic in predstavitev plenic za večkratno uporabo.

Ocenjena vrednost programov je znašala 23.100 €, občina je sofinancirala 1.115 €.

**PODRAVSKO GOZDARSKO DRUŠTVO**

V sklopu programa "Prireditev ob dnevu gozdov 2017" je društvo v sodelovanju z OE Slovenj Gradec pripravilo prireditev "Dr. Maks Wraber in gozdne združbe med Pohorjem in Kozjakom".Dr. Maks Wraber je pionir kartiranja gozdnih združb v Sloveniji in eden izmed najpomembnejših znanstvenikov fitocenološke znanosti v Sloveniji. Njegova bogata bibliografija obsega tudi številne elaborate o gozdni vegetaciji, ki so bili izdelani po naročilu tedanjih gozdnih gospodarstev.

Na prireditvi je bil predstavljen tudi razvoj fitocenologije v Sloveniji (predavanje mag. Veselič) ter kronološki pregled kartiranja rastišč v obdobju od leta 1950 do danes, za obe sodelujoči območni enoti posebej (plakati).

Društvo je priredilo 12 vodenj po gozdarskih učnih poteh (Piramida, Kalvarija, lesarska pot, MB Otok) za osnovne, srednje šole in vrtce, v sklopu nekaterih so bile tudi učne delavnice. V maju in oktobru so priredili strokovna predavanja na temo "Velike zveri v Sloveniji" in "Kako izbrati pravo vrsto lesa za uporabo na prostem", ki sta jih vodila dr. Miha Krofel in dr. Miha Humar.

Otvoritev razstave z naslovom Trije pomembni gozdarji (Pahernik, Pogačnik, Wraber) med Pohorjem in Kozjakom, je bila v četrtek, 14. decembra 2017, s pričetkom ob 11. uri, v prostorih Grajske kavarne v Mariboru. Razstavo, ki bo trajala do konca januarja 2018, je priredilo Podravsko gozdarsko društvo, Zavod za gozdove Slovenije OE Maribor, Pokrajinski muzej Maribor in Mestna občina Maribor. Same slavnostne otvoritve se je udeležilo okoli 100 ljudi, po poročanju zaposlenih v Pokrajinskem muzeju Maribor pa si razstavo vsakodnevno ogleda med 20 in 40 obiskovalcev.

Mestna občina Maribor sofinancirala 2.160 €.

**RIBIŠKA DRUŽINA MARIBOR**

RD Maribor je s prijavo uspela za sofinanciranje treh programov, in sicer: »Preprečimo onesnaževanje potokov, ribnikov in reke Drave« z izdelavo filma o stanju vode v Dravi, »Zaščita biotske raznovrstnosti in očuvanje ribje populacije« in »Sodelovanje ob svetovnih dnevih (voda, zemlje) in Drava festivalu«.

Ob Svetovnem dnevu voda so pregledali 90 km obal vodotokov in 5 ribnikov ter pripravili predavanja o problematiki onesnaževanja vodotokov in načinih ukrepanja. Ob Dnevu zemlje so pripravili čistilne akcije, v katerih je sodelovalo kar 300 udeležencev. Na Drava festivalu so na stojnici promovirali ribolov in organizirali ribiško tekmovanje po sistemu ujemi – izpusti. Ob Evropskem dnevu opazovanja ptic so evidentirali mesojede ptice med Meljem in Duplekom (kormoran, žagar, čaplja, labod,..).

V okviru očuvanja ribje populacije so izvedli vlaganje ščuk v Dravo, potočnih postrvi v potoke Pohorja in mladice jeza, ki so na meji izumrtja v predel Mariborskega otoka.

S podvodnimi snemanji reke Drave prikazujejo, kako se voda v poletnem času skali, ter nakazali problematiko izpiranj bazenov v Avstriji.

Ocenjena vrednost vseh programov je znašala 23.800 €, od tega je MOM sofinancirala 5.697,50 €.

**DRUŠTVO ZA RAZVIJANJE SOCIALNIH PROJEKTOV IN SPODBUJANJE AKTIVNEGA ŽIVLJENJA AKTIVIRAJ SE**

Društvu Aktiviraj se je Mestna občina Maribor sofinancirala dva programa, v okviru prvega "Ponovna uporaba, recikliranje in informiranje"so ob okoljskih dnevih organizirali predavanje o pomenu vode za vrtnarjenje, delavnice za izdelavo hotelov za žuželke iz recikliranih materialov, pripravo delavnice za izdelavo nosilnih vrečk iz odsluženih bombažnih majic in izdelavo semenskih bombic iz komposta, slame, zemlje, koprive in različnih semen ter delali mobilne vrtičke iz tetrapakov s posajeno solato. Vzporedno s temi programi so potekali dogodki obveščanja in informiranja v smislu ponovne uporabe, recikliranja, zelene ekonomije in socialnega podjetništva. Vse delavnike je odprto središče ponovne uporabe Ropotarnica, kjer lahko občani oddajo rabljene predmete za ponovno uporabo novim uporabnikom.

V drugem programu "Užij Maribor – Mestno ekološko vrtnarjenje in samooskrba" so urejali Mestni vrt, kjer se je skupina dobivala 2x tedensko in opravljala sezonska dela. Pripravili so si kompostnik, visoke grede iz recikliranih materialov ter jih zasadili s plodovkami in zelišči. Gojili so jagode, tudi paradižnik, papriko, baziliko, bučke, kamilice in druga zelišča. V poletnih mesecih so pobirali plodove.

Društvu je MOM sofinancirala 2.500 €.

**DRUŠTVO ŠTUDENTOV NARAVOSLOVJA**

Društvo je sodelovalo na Evropskem tednu mobilnosti in v Tednu zmanjševanja odpadkov.

Za ETM so pripravili zloženko, na stojnici pa ozaveščali in aktivno promovirali trajnostno mobilnost (javni prevoz, kolesarjenje, pešačenje), ter povzemali mnenja in stališča obiskovalcev stojnice na to temo. K zloženki so dodali vrečke iz blaga za večkratno uporabo in angažiranimi sporočili na temo varovanja narave.

V Tednu zmanjševanja odpadkov so sodelovali s podjetjem Snaga, Ropotarnico in društvom Aktiviraj se ob dogodku "Predbožično eko doživetje". Predstavili so svojo zloženko na temo ponovne uporabe odpadne hrane, s katero so posredno opozorili tudi na obremenitve okolja z odpadno hrano in podali konkretne smernice za odlaganje ostankov hrane in njihovo ponovno uporabo. Tudi za ta dogodek so pripravili potiskane vrečke iz blaga za večkratno uporabo. Posvetili so se tudi obnovi nekaterih kosov starega pohištva (brušenje, barvanje, papirna tehnika,..), pri čemer so se lahko preizkusili tudi obiskovalci. V kotičku Ropotarnice je potekala tudi izmenjava rabljenih stvari iz starega blaga pa so ustvarjali zanimive kreacije.

Društvu je Mestna občina Maribor programa sofinancirala v vrednosti 961 €.

**EKOLOŠKO-KULTURNO DRUŠTVO ZA BOLJŠI SVET**

Program "V starih časih je luštno b'lo, Drava je čista skozi mesto tekla" so izvedli v sklopu Festivala Lent, 10. 6. 2017. Ekološko vzgojna predstava, ki na zanimiv način pokaže zgodovino našega mesta in povezanost z Dravo, so si ogledali naključni obiskovalci, sprehajalci in naključni nemški turisti. Predstavo so izvedli na prostem, pred Staro trto na Lentu. Prisotni so bili tudi učenci treh mariborskih osnovnih šol.

Drugi program "V očeh ljudi in Zemlje več sreče, odpadne hrane pa manj v vreče" je predvidel audio snemanje pesmi projekta. Pripravili so jo v sodelovanju z OŠ Franceta Prešerna in njihovim pevskim zborom. Pesem in videospot je bil posredovan v vrtce, šole in knjižnice ter objavljen na Youtubu.

Vrednost obeh programov je znašala 5.480 €, MOM je sofinancirala 2.700 €.

**DRUŠTVO ZA OPAZOVANJE NARAVE ZELENA STEZA**

V okviru projekta "Promocija igre v naravi" so organizirali pohod in prenočevanje v Čandrovi koči na Arehu. Na pešpoti proti Arehu so spoznavali rastline, iskali živalske sledi in nabirali naravne materiale za pregled pod lupo. Izvedli so nočni sprehod, opazovali zvezde, naslednji dan pa izvajali doživljajske aktivnosti po principu Sharing nature. Pripravili so plakate in zloženke na temo proste igre, ki se bodo delile po šolah in vrtcih.

Projekt "Drava festival" so začeli s delavnico spoznavanja živali tega območja, pripravili so knjižice o živalstvu v krajinskem parku Mariborsko jezero, pripravili dve razstavi, spoznavali delo naravoslovcev, opazovali in vzorčili so različno rastlinje, vodo ter vzorce opazovali pod lupo. Z daljnogledom so opazovali ptice. Izvedli so izlet po dravski dolini od Radelj do Fale.

"Informativne table za otroško igrišče in učilnico na prostem, park Macunova" je projekt treh informativnih tabel s poučno vsebino, ki nagovarja uporabnike igrišča, kako preživljati prosti čas v naravi, s poudarkom na varovanju narave in spoštljivem odnosu do rastlin, živali in prostora.

Vrednost ocenjenih programov je znašala 25.200 €, od tega je MOM sofinancirala 4.200 €.